
Datum: 	4. 6. 2025 


Zadeva:  Napredovanje javnih uslužbencev, ki so uvrščeni v višji plačni razred na podlagi
24. člena Zakona o skupnih temeljih sistema plač v javnem sektorju v povezavi s tretjim
odstavkom 73. člena Zakona o javnih uslužbencih 


Ministrstvo za javno upravo je prejelo več vprašanj glede napredovanja javnih uslužbencev, ki so uvrščeni v višji plačni razred na podlagi 24. člena Zakona o skupnih temeljih sistema plač v javnem sektorju (Uradni list RS, št. 95/24; v nadaljevanju: ZSTSPJS v povezavi s tretjim odstavkom 73. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US, 3/22 – ZDeb; v nadaljevanju: ZJU) zato vam v nadaljevanju podajamo naslednja pojasnila: 


ZSTSPJS v prvem odstavku 24. člena določa, da se lahko v primerih, določenih s posebnim zakonom, osnovna plača javnega uslužbenca, ki sklene delovno razmerje za določen čas, poveča za določeno število plačnih razredov, pri čemer se kot osnova upošteva plačni razred ustreznega delovnega mesta oziroma naziva. Javnega uslužbenca na podlagi prejšnjega stavka ni mogoče uvrstiti v višji plačni razred, kot znaša končni plačni razred delovnega mesta oziroma naziva.

V drugem odstavku 24. člena ZSTSPJS je določeno, da se ob vsaki spremembi plačnega razreda zaradi napredovanja v plačni razred, naziv ali višji naziv, število plačnih razredov, ki jih je javni uslužbenec pridobil v skladu s tem členom, ponovno določi.

Skladno s tretjim odstavkom 24. člena ZSTSPJS se določitev plačnega razreda v skladu s tem členom ne šteje za napredovanje.

ZJU v tretjem odstavku 73. člena določa, da se ne glede na določbo prvega odstavka lahko za delovna mesta iz 1. in 3. točke prvega odstavka 68. člena tega zakona (za delovna mesta, vezana na osebno zaupanje funkcionarja (delovna mesta v kabinetu) in za strokovna dela, ki se organizirajo kot projekti z omejenim časom trajanja, in za izvrševanje javnih nalog v primeru začasno povečanega obsega dela, ki po svoji naravi traja določen čas in ga ni mogoče izvrševati z obstoječim številom javnih uslužbencev) v pogodbi o zaposlitvi določi do 20% višja osnovna plača, kot je s predpisi določena za uradnika v določenem nazivu oziroma na delovnem mestu, če so za to zagotovljena finančna sredstva. Soglasje k določitvi višje osnovne plače v organih državne uprave mora podati vlada, za druge državne organe sam državni organ, za uprave lokalnih skupnosti pa župan.

Iz določbe drugega odstavka 24. člena ZSTSPJS izhaja, da je treba v primeru, ko ima javni uslužbenec določeno višjo osnovno plačo na podlagi 24. člena ZSTSPJS v povezavi s tretjim odstavkom 73. člena ZJU, izpolni pa pogoje za napredovanje, število plačnih razredov, ki jih je pridobil v skladu s tem členom, ponovno določiti. Navedeno pomeni, da se javnemu uslužbencu ob napredovanju ugotovi, za koliko plačnih razredov je napredoval in za koliko plačnih razredov ima določeno višjo osnovno plačo na podlagi 24. člena ZSTSPJS. 

Pri preverjanju izpolnjevanja pogojev za napredovanje teh javnih uslužbencev pa je treba upoštevati tudi pravno naravo plačnih razredov, pridobljenih zaradi sklenitve pogodbe o zaposlitvi za določen čas, in sicer se ti plačni razredi ne štejejo za napredovanje, kar pomeni, da javni uslužbenci v teh primerih napredujejo »v ozadju«. Osnovna plača teh javnih uslužbencev se torej z napredovanjem ne spremeni, vse dokler z napredovanjem ne presežejo plačnega razreda, v katerega so uvrščeni na podlagi 24. člena ZSTSPJS v povezavi s tretjim odstavkom 73. člena ZJU.

Ob sklenitvi pogodbe o zaposlitvi za drugo delovno mesto je treba hkrati upoštevati, da se plačni razredi, pridobljeni na podlagi 24. člena ZSTSPJS v povezavi s tretjim odstavkom 73. člena ZJU, ne prenašajo na drugo delovno mesto, saj so pridobljeni za določen čas, dokler traja razlog zaradi katerega je bila sklenjena pogodbo o zaposlitvi za določen čas (npr. zaposlitev za določen čas v kabinetu). Plačni razredi, ki jih je javni uslužbenec pridobil z napredovanjem na podlagi 25. člena ZSTSPJS (redno napredovanje) ali na podlagi 27. člena ZSTSPJS (pospešeno napredovanje) pa se upoštevajo pri določitvi plačnega razreda na drugem delovnem mestu po pravilih ZSTSPJS (npr. 17. in 18. člen ZSTSPJS). 


Primer:  Javni uslužbenec je zaposlen v kabinetu za določen čas na delovnem mestu sekretar in je bil na dan 31. decembra 2024 uvrščen v 51. plačni razred, torej 5 plačnih razredov višje na podlagi 15. člena Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17, 84/18, 204/21, 139/22, 38/24 in 48/24 – odl. US; v nadaljevanju: ZSPJS) v povezavi s tretjim odstavkom 73. člena ZJU. Ob prevedbi se je uvrstil v 39. plačni razred, kar pomeni, da ima pridobljenih 7 plačnih razredov na delovnem mestu sekretarja. Javni uslužbenec še ni napredoval v višji plačni razred. S 1. junijem 2025 je izpolnil pogoje za napredovanje v višji plačni razred, in sicer je napredoval pospešeno za dva plačna razreda. Javni uslužbenec bo 1. avgusta 2025 sklenil pogodbo o zaposlitvi za delovno mesto podsekretarja, to delovno mesto pa ne bo več vezano na osebno zaupanje funkcionarja. 

Pri presoji časovnega obdobja za napredovanje je treba upoštevati, da se plačni razredi, pridobljeni zaradi sklenitve pogodbe o zaposlitvi za določen čas, ne štejejo za napredovanje in da gre za prvo napredovanje javnega uslužbenca, za katero potrebuje dve leti (tretji odstavek 25. člena ZSTSPJS). Če je javni uslužbenec s 1. junijem 2025 izpolnil pogoje za pospešeno napredovanje za dva plačna razreda, se skladno z drugim odstavkom 24. člena ZSTSPJS določi, da ima na dan 1. junija 2025 dva plačna razreda napredovanj. Ker pa ima na podlagi 24. člena ZSTSPJS v povezavi s tretjim odstavkom 73. člena ZSTSPJS določeno višjo osnovno plačo, ohrani plačni razred, določen na tej pravni podlagi, kar pomeni, da se njegova uvrstitev zaradi napredovanja v višji plačni razred ne spremeni.

Ob sklenitvi pogodbe o zaposlitvi za delovno mesto podsekretarja 1. avgusta 2025 bo javni uslužbenec v skladu s 17. členom ZSTSPJS na to delovno mesto prenesel dva plačna razreda napredovanj, kolikor jih je dosegel z napredovanjem, plačni razredi, ki jih je pridobil zaradi sklenitve pogodbe o zaposlitvi za določen čas v kabinetu, pa se na delovno mesto podsekretarja ne bodo prenesli. 


S spoštovanjem,

                                                                                                          Mojca Ramšak Pešec
                                                                                                            državna sekretarka


Poslano:
· naslovniku: po e-pošti

